《和仲韩见简韵》
宋代·章甫

野人不爱名，中岁益安命。
辛苦营一区，婆娑只三径。
那知钱有神，但喜酒能圣。
翩翩赵公子，时时枉轩乘。
诗词既清婉，笔力亦端劲。
传家坚素守，从仕伤直性。
语言生风波，道路足机阱。
君犹沉下僚，我亦抱多病。
时偷半日閒，乐此一室静。
赏月已失期，登高况当令。
风物渐凄紧，江山更幽夐。
何时城南楼，曳杖可乘兴。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。